**Elokované pracovisko, Vagonárska 5121, Poprad – Spišská Sobota,**

**ako súčasť ZŠ s MŠ, Vagonárska ulica 1600/4, Poprad – Spišská Sobota**

|  |
| --- |
|  |

|  |
| --- |
| **Správa**  **o výchovno-vzdelávacej činnosti,**  **jej výsledkoch a podmienkach materskej školy**  **v školskom roku 2016/2017** |
|  |

**Obsah hodnotiacej správy:**

a)*Základné identifikačné údaje o škole*

*b) Údaje o počte žiakov v materskej škole*

*c) Údaje o počte zapísaných detí do 1. ročníka*

*d) Údaje o dosiahnutých výchovno-vzdelávacích výsledkoch v školskom roku 2016/2017*

*e) Údaje o počte zamestnancov*

*f) Údaje o ďalšom vzdelaní pedagogických zamestnancov školy*

*g) Údaje o aktivitách a prezentácii školy na verejnosti*

*h) Nové vybavenie tried v MŠ*

*i) Hodnotenie spolupráce MŠ so ZŠ*

*j) Hodnotenie činnosti metodického združenia za školský rok 2016/2017*

1. ***Základné identifikačné údaje o škole***

Názov školy Základná škola s materskou školou

Adresa školy Elokované pracovisko, Vagonárska ulica 5121,

058 01 Poprad – Spišská Sobota ako súčasť

Základnej školy s materskou školou, Vagonárska

ulica 1600/4, Poprad – Spišská Sobota

Telefónne čísla **0910 890 506, 052/7769536**

**Webové sídlo** [www.zsspsobota.edupage.org](http://www.zsspsobota.edupage.org)

**E-mailová adresa** [materska.skola@zsspsobota.sk](mailto:materska.skola@zsspsobota.sk)

**Zriaďovateľ školy Mesto Poprad, Nábrežie Jána Pavla II. 2802/3,**

**058 42 Poprad**

**Riaditeľka školy PaedDr. Adriana Oravcová**

**Zástupkyňa MŠ Mgr. Otília Šterbáková**

1. ***Údaje o počte žiakov v materskej škole***

|  |  |  |  |
| --- | --- | --- | --- |
|  |  | stav k IX/2016 | stav k VI/2017 |
| Mladšie oddelenie | 3 - 4 ročné deti | 18 | 19 |
| Stredné oddelenie | 4 - 5 ročné deti | 24 | 24 |
| Staršie oddelenie I. | 5 - 6 ročné deti | 23 | 23 |
| Staršie oddelenie II. | 5 - 6 ročné deti | 26 | 26 |
| Spolu | 4 oddelenia | 91 | 92 |

1. ***Údaje o počte zapísaných detí do 1. ročníka***

|  |  |
| --- | --- |
| Celkový počet detí zúčastnených na zápise do 1. ročníka | 48 |
| Celkový počet detí, ktorým bolo vydané rozhodnutie o odklade nástupu do 1. ročníka | 4 |
| Celkový počet detí, ktorým bolo vydané rozhodnutie o prijatí do 1. ročníka | 42 |

1. ***Údaje o dosiahnutých výchovno-vzdelávacích výsledkoch v šk. roku 2016/2017***

Štátny vzdelávací program ISCED 0 – predprimárne vzdelávanie, rozpracovaný v školskom vzdelávacom programe *„Športová materská škola“*, je hlavný dokument pri realizácii výchovno–vzdelávacej činnosti. Kompetencie, vzdelávacie oblasti, vzdelávacie štandardy a ich prepojenosť v realizačnej rovine, vychádzala z učebných osnov v školskom vzdelávacom programe a z plánov výchovno–vzdelávacej činnosti, pri uplatňovaní princípu celostného rozvoja osobnosti dieťaťa. Hlavným prostriedkom rozvoja osobnosti dieťaťa predškolského veku bola hra. Štýl učenia v hre smeroval cielene k osobnostne orientovanej výchove a rozvíjaniu kľúčových kompetencií. Východiskom bola jedinečnosť dieťaťa, aktívne učenie a jeho začleňovanie do skupiny a kolektívu. Pri plánovaní výchovno–vzdelávacích činností sme zohľadňovali rozvojovú úroveň dieťaťa a vyvážene sme rozvíjali psychomotorickú, kognitívnu a sociálno-emocionálnu stránku dieťaťa.

***Kognitívna oblasť rozvoja osobnosti dieťaťa***

V oblasti kognitívneho rozvoja bolo pre nás prvoradé rozvíjanie komunikačných schopností dieťaťa, zdokonaľovanie jazykového prejavu a osvojenie základov spisovnej slovenčiny. Prostredníctvom pripravených edukačných aktivít sme stimulovali spontánny rečový prejav detí. Reč detí bola pozitívne ovplyvňovaná podnetnosťou prostredia v triedach, rekvizitami, učebnými pomôckami, knihami, encyklopédiami, maľovaným čítaním, čo podporovalo aj predčitateľskú gramotnosť. Komunikačné schopnosti sú primerané veku dieťaťa. Pretrvávajúcim negatívom bolo neakceptovanie logopedickej starostlivosti pre dieťa zo strany niektorých rodičov, čo viedlo u niekoľkých detí k zlej výslovnosti hlások a hláskových skupín. Taktiež mali deti možnosť navštevovať anglický krúžok, ktorý sa konal pravidelne každý štvrtok s anglickou výučbou Hellen Doron a lektorkou. Pri sprostredkovaní poznatkov a v praktických činnostiach sme postupovali od jednoduchého k zložitému. Zadané úlohy deti zvládali zväčša primerane veku, občas si vyžadovalo ich plnenie pomoc a individuálny prístup učiteľky. Deti formou hier hľadali a objavovali súvislosti pri riešení problémov a objavovali funkčnosť vecí. V hrových činnostiach aplikovali získané poznatky a skúsenosti, čím boli zámerne rozvíjané poznávacie a učebné kompetencie. Využitím aktivizujúcich metód sme sa snažili aktivizovať pozornosť (na dlhší čas), pamäť (s krátkodobej na dlhodobú) a logické myslenie. Manipuláciou s predmetmi v edukačných aktivitách a spoločenských hrách si deti osvojovali matematické myslenie o veľkosti, tvare a množstve. Staršie deti dokázali počítať do desať a niektoré počítali aj cez desiatku. Logické myslenie si deti rozvíjali formou hlavolamov, problémovými úlohami v pracovných zošitoch. V edukačnom procese sme využívali dostupné digitálne technológie (počítač, Bee-Boot –elektronická hračka) a tiež interaktívne tabule, čím si deti rozvíjali pri manipulácii digitálnu gramotnosť. U detí sme rozvíjali zmyslové poznanie pri oboznamovaní sa so živou a neživou prírodou. Všetky činnosti a aktivity boli ukončované otvorenými otázkami tak, aby deti získavali hodnotiace a sebahodnotiace zručnosti vo vzťahu k stanoveným cieľom i k vlastnej činnosti dieťaťa. Osvojovali si základy bezpečnostnej cestnej premávky. Osobnou skúsenosťou a používaním ochranných prvkov si uvedomovali pravidlo cestnej premávky vidieť a byť videný. Zúčastnili sme zdravotníckej súťaže „Evička nám ochorela“ v MŠ Okružná s deťmi predškolského veku. Rozsah uvedených poznatkov zvládli deti primerane veku a rozvojovej úrovne detí. Niektoré menšie nedostatky sa vyskytli u niektorých detí s odloženou povinnou školskou dochádzkou, ostatné 5 – 6 ročné deti sú pripravené na vstup do základnej školy.

**Sociálno–emocionálna oblasť rozvoja osobnosti dieťaťa**

V edukačných aktivitách sa deti učili spontánne aj zámerne, prežívali zážitky úspechu ale aj neúspechu pri plnení rôznych úloh. Osobnostné a sociálne kompetencie si deti rozvíjali prácou v skupinách, pričom boli vedené ku vzájomnej akceptácii, pomoci, prejavu ohľaduplnosti k svojmu okoliu a prostrediu, zotrvanie v činnostiach ako aj k ich dokončeniu. Integrovaním prvkov prosociálnej výchovy a dodržiavaním práv v edukačných činnostiach a hrách viedlo k akceptácii multikultúrnych rozdielov a rozvíjaniu schopnosti uvedomovať si dôsledky vlastného správania. U mladších detí dochádzalo k postupnému osvojeniu sebareflexie, po vzniknutom konflikte sa na výzvu učiteľky vedeli ospravedlniť, poďakovať a požiadať o pomoc. Základy empatie si mali možnosť rozvíjať vo všetkých organizačných formách dňa medzi sebou, ale aj na vychádzkach k osobám chorým, zdravotne postihnutým a starým ľuďom. Využívali sa metódy ranného kruhu, diskusie, tvorby pravidiel a prvkov tvorivo – humanistickej výchovy. Deti sa v hrách dokázali zdravo prejaviť a presadiť, odhadnúť svoje možnosti a spôsobilosti. V činnostiach s výtvarným a pracovným zameraním sa ponechávala voľnosť kreativite detí, nápaditosti, boli vedené k vytrvalosti, sústredenosti, zodpovednosti a samostatnému prejavu. Tvorivo využívali rôzne výtvarné techniky a vytvárali kompozičné celky. Výtvarný prejav bol u väčšiny detí na dobrej - veku primeranej úrovni a dokázali ho využiť v rôznych činnostiach. Výsledky ich tvorby boli zväčša originálne. Detské práce staršej a strednej vekovej skupiny sa zúčastnili výtvarnej súťaže. Na svoje sebavyjadrenie mali deti možnosť aj po hudobnej stránke. Pri speve piesní sme u detí dbali na správne dýchanie, dodržiavanie primeraného tempa a rytmu. Zapamätali si piesne s rôznou tematikou, ktorú dokázali prezentovať pred skupinou detí, rodičov ako aj pred verejnosťou (vianočná besiedka, deň matiek, deň otcov, rozlúčka s predškolákmi). Hudba bola pre deti zdrojom kladného citového zážitku a radosti. Pohyb na hudbu vyvolával v nich pocit uvoľnenia a celkové oživenia. Spoznávali niektoré hudobné nástroje a mali možnosť vlastnej reprodukcie pri doprovode detských piesní. Kladný vzťah ku knihe sme u deti posilňovali návštevou knižnice, pravidelným čítaním príbehov pred odpoludňajším odpočinkom. Vo vytvorených čitateľských kútikoch v triedach, si deti listovali v rôznych knihách, detských časopisoch a čítali si obrázkové príbehy známych rozprávok a básni. Nácvikom básní a dramatizácie rozprávok sme oživovali rôzne vystúpenia v rámci materskej školy. Zúčastňovali sme sa divadelných predstavení, kde deti mali možnosť vidieť profesionálnych hercov a upevňovať si zásady slušného správania sa na verejných podujatiach. Výkonové štandardy zo sociálno–emocionálnej oblasti deti dosahovali v rámci aktuálnej rozvojovej úrovne a primerane veku dieťaťa.

**Perceptuálno–motorická oblasť rozvoja osobnosti dieťaťa**

Spontánne a riadené pohybové činnosti boli súčasťou rôznych organizačných foriem počas celého dňa. Deti boli podporované rôznorodými pohybovými aktivitami a praktickými činnosťami. Boli vedené k spolupráci a dodržiavaniu vopred dohodnutých pravidiel. Deti reagovali na telovýchovnú terminológiu, s ktorou počas roka prichádzali do styku pri pohybových a relaxačných cvičeniach. Dbali sme na správne hygienické požiadavky pri cvičení (vyvetraná miestnosť, uvoľnený odev a pod.), k čomu boli vedené deti od najmladších až po predškolákov. Staršie oddelenia I. a II. striedavo raz týždenne využívali školskú telocvičňu a tiež športový areál ZŠ. Každodenné zaraďovanie jednoduchých zdravotných cvikov, niekedy i špeciálnych pohybových aktivít, viedlo k vytvoreniu si kladného postoja k pohybu. Ovládajú základné lokomočné pohyby. Vedia realizovať a meniť rôzne polohy a postoje. Správne používali a manipulovali s náčiním a dokázali sa bez väčších ťažkostí pohybovať po náradí. S menšími nedostatkami boli vedené k zvládaniu pravo – ľavej orientácie v priestore, ako aj k vlastnej osobe. Rozvoj psychomotorických kompetencií sa prejavoval u detí túžbou a ochotou pohybovať sa rozmanitými spôsobmi počas celého dňa, v rôznom teréne, prekonávaním terénnych nerovností, realizovaním sezónnych činností pri pobyte vonku, pohybových hier, rôznych športových a súťaživých činností, ale aj chôdzou vo viazanom útvare na vychádzkach. V hudobno–pohybových hrách dodržiavali pravidlá, spolupracovali a rešpektovali sa navzájom. Rytmizovali s pomocou učiteľky a neskôr aj samostatne hrou na telo v rôznych postojoch. Uplatňovali rôzne tanečné prvky, ktoré boli zaraďované do prípravy kultúrnych programov. Súčasťou všetkých organizačných foriem bolo podporovanie sebaobslužných činností. Deti sú samostatné pri obliekaní, s menšou pomocou u mladších detí. Návyky a zručnosti súvisiace s hygienou, sebaobsluhou, stolovaním, udržiavaním poriadku a čistoty majú deti primerane veku osvojené. Pri ich realizácii si vzájomne dokázali pomáhať a spolupracovať. Rozvoj jemnej motoriky a vizuomotoriky deti rozvíjali strihaním, skladaním, lepením, modelovaním, konštruovaním a činnosťami súvisiacimi s ľudskou prácou. S týmito činnosťami úzko súviselo dodržiavanie bezpečnosti, k čomu boli deti vždy upozorňované a vedené. V konštruktívnych činnostiach boli vedené k vyjadrovaniu priestorovej predstavivosti, sústredenosti a spolupráci. Boli nabádané k dokončeniu úloh v primeranej kvalite a čase. Rozvíjala sa u nich technická tvorivosť a zručnosť. Pri grafomotorických cvičeniach boli u detí upevňované správne návyky držania grafického materiálu, tlaku na podložku a správneho sklonu papiera pri kreslení na stole. Cvikmi na odľahčenie ruky pri grafomotorických cvikoch, boli dôsledne vykonávané, aby deti nevyvíjali neprimeraný tlak na grafickú stopu. Tak sme u detí dosahovali cielené rozvíjanie grafomotorických zručností, ako príprava na elementárne písanie v základnej škole. Deti boli počas dochádzky do materskej školy usmerňované k správnemu držaniu tela sedenia pri stoloch ako aj pri osobných počítačoch. Pri rozvíjaní psychomotorických kompetencií sme využívali metódu nabádania motiváciou, povzbudením a pochvalou. Deti sa zúčastnili športovej olympiády materských škôl mesta Poprad a školskej olympiády.

Počet zapísaných detí a priemerná dochádzka školskom roku 2016/2017

V školskom roku 2016/2017 bolo zapísaných 91 detí, ktoré boli umiestnené v 4 triedach

podľa veku. Priemerná dochádzka v MŠ bola 75%. Tento priemer bol ovplyvnený chorobnosťou detí, jarnými, jesennými prázdninami a prázdninami počas Vianoc.

Súvislá pedagogická prax v MŠ

V školskom roku 2016/2017 vykonávala súvislú pedagogickú prax 1 študentka a to z denného štúdia Strednej pedagogickej školy v Levoči.

Odložená povinná školská dochádzka v šk. r. 2016/2017

V školskom roku 2016/2017 mali odloženú školskú dochádzku 4 deti.

Úroveň výchovno–vzdelávacieho procesu

Úroveň výchovno–vzdelávacieho procesu bola ovplyvňovaná vnútornými faktormi. Vnútorné faktory tvorili osobnostný rozvoj dieťaťa, jeho kognitívna, sociálno–emocionálna a percepčno-motorická oblasť, príroda, rodina, jej členovia, výchovný štýl, prístup učiteliek k dieťaťu, sociálna skupina vrstovníkov, materiálne vybavenie školy a ostatné výchovné a vzdelávacie inštitúcie v meste.

1. **Zhodnotenie dosiahnutej úrovne osobnostného rozvoja detí**

Zo začiatku školského roka sa deti nedokázali samostatne vnútorne motivovať k poznávaniu. Postupne sa deti sústreďovali a to predovšetkým adekvátnou motiváciou, spoluprácou učiteliek a rodiny, vhodnou literatúrou.

V tvorivo–humanistickej výchove sme dôraz kládli na rozvoj kognitívnych aj nonkognitívnych funkcií a procesov. Rozvoj týchto funkcií a procesov sa uskutočňoval v priebehu dňa v jednotlivých triedach podľa školského vzdelávacieho programu, v pripravovaných týždenných témach, cieľoch, cieľových požiadavkách a úlohách. Tento rozvoj funkcií a procesov sa uskutočňoval najmä prostredníctvom riešenia každodenných, deťom blízkych problémov. Deti sme viedli k tomu aby boli zvedavé, aby mali radosť z poznávania, objavovania, bádania, experimentovania. Vo všetkých činnostiach sa dôraz kládol na deti, aby boli pri činnostiach samostatné a aktívne, aby sa dokázali na činnosti sústrediť, vnímať ich.

Hlavným prostriedkom rozvoja a kultivácie predškolského dieťaťa, obohacovaním jeho poznávania a sociálnej skúsenosti v MŠ je obsah predprimárneho vzdelávania. Štátny vzdelávací program pre materské školy formuje základný výber obsahu, ktorý musí byť povinne zakomponovaný do školského vzdelávacieho programu školy. Základný obsah predprimárneho vzdelávania je stanovený tak, aby v nadväznosti na súčasné trendy vo vzdelávaní zodpovedal cieľom a zámerom predprimárneho vzdelávania a aby rešpektoval vek, predpoklady a skúsenosti dieťaťa predškolského veku, ich súčasné i budúce potreby a taktiež i prostredie a možnosti materskej školy. Tento obsah je štruktúrovaný do oblasti kognitívneho rozvoja, sociálno-emocionálneho a perceptuálno-motorického rozvoja, ktoré rešpektuje vývoj dieťaťa, jeho prirodzený život, zrenie i učenie. Tieto oblasti rozvoja sa dejú v prirodzených interakciách, do ktorých dieťa v rámci týchto vzťahov vstupuje, v ktorých žije, rozvíja sa a vyrastá, učí sa a tiež vzdeláva. VVČ sme vymedzovali v nasledujúcich vzdelávacích oblastiach:

* Jazyk a komunikácia
* Matematika a práca s informáciami
* Človek a príroda
* Človek a spoločnosť
* Človek a svet práce
* Umenie a kultúra
* Zdravie a pohyb

**Psycho–motorické kompetencie**

Grafomotorickú gramotnosť si deti rozvíjali v pracovných zošitoch (staršie a stredné odd.), vo výtvarných a pracovných činnostiach, ako aj pri kreslení na interaktívnu tabuľu. Väčšina predškolákov dokáže dodržiavať správny sklon papiera, správne držanie grafického materiálu a vyvíjať primeranú intenzitu tlaku na podložku. Všetky deti radi kreslia, maľujú, strihajú a modelujú.

Deti sa dokážu pohybovať okolo osi vlastného tela, udržiavať rovnováhu, kontrolovať svalové napätie a dýchanie. Veľmi dobre zvládajú skákanie do diaľky z miesta. Využívajú na pohyb rôzne náradie a náčinie. Motoriku si rozvíjajú pri prekonávaní prírodných a umelých prekážok. Napodobňujú pohyb v rôznych podmienkach, uplatňujú tanečné prvky a zvládajú základné lokomočné pohyby. Pri pohybových činnostiach dokážu správne reagovať na zmenu tempa hudobného sprievodu, stvárniť detské piesne s dramatickými výrazovými prostriedkami. Zvládnu turistickú vychádzku do blízkeho okolia s prekonávaním prekážok v každom ročnom období. V zime zvládajú chôdzu v snehu a kĺzanie na kopci. Športové aktivity sú u nich veľmi obľúbené. Dokážu liezť v podpore drepmo na zvýšenej rovine a v podpore vzad s príťažou. Deti sa vedia správať ohľaduplne k svojmu zdraviu a zdraviu iných.

NEDOSTATKY :

• deti nesedia správne pri kreslení

• nesprávne držia grafického materiálu

• problém orientovať sa v priestore vľavo a vpravo

• nedokonalé kreslenie postavy

• nezvládanie obliekania sa a zaväzovania šnúrok

**Osobnostné kompetencie**

Dokážu komunikovať o svojich emóciách. V hudobno–dramatických hrách si utvárali sebaistotu, sebavedomie, čo si upevňovali vystupovaním na verejnosti. Vedia, že nemajú nadväzovať kontakt s neznámymi osobami. Deti si uvedomujú vlastnú identitu, uplatňujú vlastnú jedinečnosť. Sú veľmi tvorivé v hre i v rôznych činnostiach. Vedia vyjadriť elementárne hodnotiace postoje k správaniu iných a prejaviť vzťah k sebe a iným. Hodnotia aj správanie postáv z príbehov a rozprávok, ako i reálne situácie. Vedia vyjadriť svoje pocity a zážitky, sú veľmi komunikatívne. Majú radi rôzne hry, najmä naháňačky a pohybové hry, pri ktorých prejavujú obrovskú radosť. Snažia sa dodržiavať pravidlá hier a vzájomnú spoluprácu. Oboznámili sa s privolaním prvej pomoc v krízových situáciách, s tel. číslami, ako chrániť seba a ostatných. Zúčastnili sa na prípravách osláv Vianoc, Dňa matiek, Veľkej noci, ... . V okolí MŠ pozorovali a opisovali prácu ľudí a zaujímali sa o dianie v rodine a o postoje k členom rodiny.

NEDOSTATKY :

• problémy pri riešení konfliktov

• bezohľadnosť voči iným

**Sociálne kompetencie**

Spoločne si plánujú hru, komunikujú o hre a organizujú ju. Radi pracujú vo dvojiciach, ale aj v skupinách. Dokážu v hrách a činnostiach zotrvať a dokončiť ich. Vytvárali pekné celky z lega a iných stavebníc a radi skladali puzzle. Zhotovovali rôzne výtvory z odpadového, prírodného a pracovného materiálu. Vedia sa správať empaticky k svojmu okoliu, vnímať čaro prírody a pozerať na svet aj očami druhých. Poznávali dominanty svojho bydliska. Väčšina detí sa správa podľa spoločenských pravidiel a noriem a vedia ich aj uplatňovať. Pravidlá cestnej premávky poznajú dobre a vedia ich aj prakticky uplatňovať, pri vychádzkach využívali reflexné vesty a stopterčik, vedia pomenovať dopravné značky. Veľkú radosť majú z pomoci druhým, dokážu sa rozdeliť, aj niekoho obdarovať. Dokážu požiadať o pomoc a poďakovať, vedia sa navzájom podporiť. Vedia si upratať po sebe.

NEDOSTATKY :

• neprispôsobenie sa skupine v hre

• potrebné časté usmerňovanie v správaní sa podľa spoločenských pravidiel

**Komunikatívne kompetencie**

Predčitateľskú gramotnosť uplatňovali pri hrách na rozvoj reči, tvorbe pravidiel, čítaní obrázkového listu, pri čítaní rôznych textov a skladaní, vytlieskávaní slabík a porovnávaní slov podľa prvých písmen. Deti v starších oddeleniach poznajú veľké písmená abecedy, niektoré si vedia napísať svoje meno. Dokážu otvorene komunikovať, viesť monológ a nadviazať dialóg. Upevňovali si aktívnu i pasívnu slovnú zásobu. Počúvali rozprávky a príbehy z gramoplatní a DVD. Myšlienky a názory dokážu vyjadriť vzhľadom na obsahový kontext. Dokážu reprodukovať aj dlhšie texty.

NEDOSTATKY :

• nesmelé vyjadrovanie pri samostatnom rečovom prejave

**Kognitívne kompetencie**

Deti využívajú farebnú rozmanitosť vo výtvarných produktoch. Vedia zhodnotiť čo je pekné alebo škaredé. Deti majú schopnosti objaviť súvislosti medzi jednotlivými informáciami a vyhľadávajú tie, ktoré sú nápomocné pri riešení problému. Dokážu sa orientovať v časových vzťahoch v spojení s činnosťami, ktoré sa k nim viažu. Pri vzdelávaní sa oboznamovali s počítačom a pracovali s interaktívnou tabuľou, s ktorou pracujú veľmi radi a dobre. Problémové úlohy, ako je priraďovanie čísel k počtu deti zvládajú. Matematické myslenie dokážu uplatniť pri určovaní rovnakého a rozdielneho množstva prvkov, predmetov. Vedia napočítať do 10, niektoré deti viac ako do 20. Dokážu porovnať podobnosti a rozdiely javov a predmetov v okolí. Určia ich tvar, farbu a veľkosť. Uplatňujú kritické myslenie pri zaujímaní postojov k domovu, k zvieracej ríši, pri hodnotení charakterových vlastností ľudí. Rozlišujú prírodné javy ovplyvnené počasím. Pri riešení problémov uplatňujú vlastné predstavy. Vedia skladať rozstrihané obrázky a vytvoriť rôzne obrazce. Experimentovali a riešili úlohy pokusom a odstraňovali chyby.

NEDOSTATKY :

• nesprávne pomenovanie priestorových a rovinných geometrických tvarov

• nesprávne poradie pri počítaní

• problém pri rozlišovaní farieb

**Učebné kompetencie**

Dokázali rozlišovali znaky ročných období, vymenovať dni v týždni, opísali prírodné javy ovplyvnené počasím. Získané poznatky dokážu aplikovať v aktivitách pri zobrazovaní ľudskej postavy. Deti sú zvedavé a chcú spoznávať nové veci. Zapájali sa do hrania bábkových divadielok. Dokážu použiť primerané pojmy, znaky a symboly, poznajú dopravné značky a štátne symboly. Skúmali povrch predmetov a experimentovali s vlastnosťami farieb. Uplatňujú návyky starostlivosti o prírodu. Učia sa spontánne aj zámerne. Rozlišujú zložky živej a neživej prírody. Prejavujú aktivitu v skupinovom aj individuálnom učení. Radi stvárňovali detské piesne dramatickými výrazovými prostriedkami. Výborne zvládali aj analyticko-syntetické činnosti so slovami. Zvládajú učenie sa detských piesni. Používali rôzne techniky pri kreslení, modelovaní a maľovaní. Radi maľujú a zobrazujú danú tému. Poznajú názvy základných polôh, postojov a pohybov. Vedia pomenovať a rozoznať farby na obklopujúcich reáliách. S učebnými pomôckami pracujú radi, používajú rôznorodý grafický materiál, detské hudobné nástroje, rôzne makety, PC, interaktívnu tabuľu a iné. Dokážu sa primerane dlho sústrediť na hru a výchovno-vzdelávaciu činnosť. Pri výchovno-vzdelávacej činnosti pracovali v pracovných zošitoch z matematickej oblasti, poznávacej, grafomotorickej. Radi počúvali detské skladby.

NEDOSTATKY :

• potrebná pomoc učiteľky pri niektorých činnostiach

• nedostatočná sústredenosť na činnosť

**Informačné kompetencie**

Veľmi radi pracovali s encyklopédiami, časopismi a knihami, kde vyhľadávali rôzne informácie. Využívali rôzne zdroje na získavanie informácií. Pracovali s interaktívnou tabuľou a digitálnou hračkou Bee Bot. Niektoré deti majú veľmi dobrý všeobecný prehľad.

ODPORÚČANIA :

• deťom ponúkať stále nové materiály na rozširovanie informačných kompetencií

1. **Zhodnotenie úrovne pedagogickej práce učiteliek:**

*Úroveň pedagogickej práce učiteliek spočívala:*

• ukončenie adaptačného vzdelávania začínajúcej učiteľky

• vo výchovno–vzdelávacom procese

• v plánovaní

• v sebavzdelávaní sa

• v uplatňovaní tvorivosti

• v plnení odporúčaní školského roka 2015/2016

• zvolenie vhodných tém (podľa školského vzdelávacieho programu, aktuálnosti, požiadaviek rodičov a prostredia školy)

• v stanovení cieľov

Učiteľky sa pravidelne zúčastňovali pedagogických porád a zasadnutí MZ. Zasadnutia mali vo svojom programe obsahovo zahrnuté aj štúdium odbornej literatúry. Na poradách rozoberali preštudovanú literatúru.

• v uplatňovaní tvorivosti výchovno-vzdelávacia činnosť bola zameraná na tvorivú dramatiku s využívaním prvkov tvorivej dramatiky, dramatizácie, bábkových divadiel. Pri práci sa využívali aj svojpomocné pomôcky zhotovené z rôzneho materiálu, výstavy v triedach, na chodbách.

1. **Zhodnotenie výsledkov riadiacej práce:**

Materská škola pracovala podľa vypracovanej dlhodobej koncepcie a jej zamerania. Koncepčný zámer bol pravidelne prejednávaný na zasadaniach rady školy. Plynulú výchovno-vzdelávaciu činnosť zabezpečovalo efektívne plánovanie cieľov a úloh zo školského vzdelávacieho programu. Odborný rast kvalifikovaných učiteliek mal veľmi dobrú úroveň. Škola bola zabezpečená odbornými metodickými radami a to zo strany zástupkyne a vedúcej MZ na škole. Vnútroškolská kontrola sa zabezpečovala v zmysle vypracovaného plánu kontrolnej činnosti rôznymi formami. Výsledky kontroly sa pravidelne analyzovali na pedagogických a pracovných poradách. V priebehu roka bol zabezpečený aktuálny tok odborných a iných informácií. Pedagogická dokumentácia bola vedená v zmysle platnej legislatívy. Priestory školy, v ktorých sa uskutočňoval výchovno–vzdelávací a celkový pobyt detí bol vyhovujúci. Triedy boli vždy esteticky upravené a prispôsobené. Dodržiavala sa bezpečnosť a ochrana zdravia pri práci. V triedach sa viedli zošity (ranný filter) o zdravotnom stave detí a o drobných úrazoch. Zástupkyňa školy viedla evidenciu o pracovných úrazoch v súlade s platnou legislatívou. Pracovný poriadok spolu s vnútorným poriadkom školy a PPŠ vytvárali efektívny prostriedok riadenia. Školský poriadok ako základný vnútorný predpis upravujúci organizáciu práce MŠ bol vypracovaný v zmysle vyhlášky o materskej škole v znení neskorších predpisov a Pracovný poriadok pre pedagogických a ostatných zamestnancov MŠ. Agenda o deťoch bola vedená v zmysle platnej legislatívy. Zodpovedne sa viedla administratíva záznamov z porád pedagogických, prevádzkových, MZ a pod.

Hospitačná činnosť obsahovala ciele hospitácií formulované smerom k učiteľkám i smerom k deťom. Z hľadiska činnosti detí bol vytvorený dostatočný priestor na sebarealizáciu a rozvoj každého dieťaťa a to predovšetkým uplatňovaním poznatkov a vlastných zážitkov a spontánnej formy učenia. Výchovno-vzdelávaciu prácu hodnotím vo všetkých ukazovateľoch ako kladnú. V plnej miere sa rešpektoval a prejavoval partnerský vzťah. Atmosféra v triedach a celková psycho-sociálna klíma bola na priaznivej úrovni. Prostredníctvom premyslenej, plánovanej činnosti využívaním vhodných foriem a metód práce škola zabezpečovala príkladnú úroveň rozvoja osobnosti každého dieťaťa. Celková efektívnosť výchovno-vzdelávacieho procesu vo vzťahu ku koncepcii a zameraniu školy, k dlhodobým cieľom a obsahu sa zabezpečovala predovšetkým cez konkrétnosť plánovaných úloh primeraných veku detí, vyváženosťou výchovných a vzdelávacích úloh.

V prevádzkovo–kontrolnej oblasti boli kontroly zamerané na dodržiavanie pracovného a vnútorného poriadku školy, dodržiavanie pracovnej doby a jej efektívnosť. Dodržiavanie pracovných náplní v pracovnom procese a bezpečnosť práce. Okrem iného boli kontroly zamerané na čistotu a hygienu v priestoroch školy, v skladoch. Prevádzkoví zamestnanci sa v priebehu šk. r. 2016/2017 aktívne zúčastňovali všetkých aktivít, ktoré sa organizovali podľa PPŠ. Plánované, ale aj neplánované kontroly ukázali, že všetci zamestnanci si svoju prácu na svojich úsekoch zodpovedne plnili. Výsledky z kontrol sú zápisnične zapísané v zošite prevádzkovo-pracovných kontrol.

1. **Zhodnotenie úrovne spolupráce materskej školy s rodinou:**

* pravidelná účasť na schôdzkach rodičovského združenia,
* problémy detí vo výchove riešené individuálnymi pohovormi,
* spolupráca školy a rodiny pri organizovaní aktivít školy (gaštankové popoludnie, lampiónový sprievod, besiedka pri stromčeku, Deň matiek, Deň otcov, Deň detí, rozlúčka predškolákov, grilovačka a noc v MŠ a pod.).

1. ***Údaje o počte zamestnancov***

**Počet zamestnancov**

|  |  |
| --- | --- |
| **Zamestnanci:** | **Počet:** |
| Pedagogickí zamestnanci | 8 |
| Prevádzkoví zamestnanci | 1 |
| Prevádzkoví zamestnanci ŠJ | 3 |
| Spolu | 12 |

1. ***Údaje o ďalšom vzdelaní pedagogických zamestnancov školy***

|  |  |
| --- | --- |
| **Typ ďalšieho vzdelávania pedagogických zamestnancov** |  |
| Funkčné vzdelávanie | 1 |
| Adaptačné vzdelávanie | 0 |

1. ***Údaje o aktivitách a prezentácii školy na verejnosti***

Materská škola sa riadila počas celého školského roka plánom úloh, ktorý bol priebežne plnený a dopĺňaný.

|  |  |  |
| --- | --- | --- |
| **Termín** | **Aktivita** | **Zodpovedná** |
| 9.2016 | Plenárne a triedne rodičovské združenie | A. Božoňová |
| 9.2016 | Šarkaniáda | všetky učiteľky |
| 9.2016 | Gaštankové popoludnie | všetky učiteľky |
| 10.2016 | Lampiónový sprievod | všetky učiteľky |
| 10.2016 | Deň jablka | všetky učiteľky |
| 10.2016 | Deň zdravej výživy | všetky učiteľky |
| 12.2016 | Pečenie medovníkov | všetky učiteľky |
| 12.2016 | Putujúci Mikuláš | uč. predšk. tried |
| 12.2016 | Vianočná besiedka | všetky učiteľky |
| 2.2017 | Karneval s ujom Ľubom | všetky učiteľky |
| 4.2017 | Zápis detí do I. ročníka ZŠ | uč. predšk. tried |
| 5.2017 | Deň matiek v Sobotienke | uč. predšk. tried |
| 5.2017 | Deň matiek v MŠ | všetky učiteľky |
| 5.2017 | Fotenie detí | Všetky učieľky |
| 5.2017 | Športová olympiáda MŠ mesta Poprad | L. Adamčíková |
| 5.2017 | Divadlo „O Janke a Danke“ | O. Šterbáková |
| 5.2017 | Očné vyšetrenie detí lekárkou | O. Šterbáková |
| 6.2017 | Zdravotná súťaž – „Evička nám ochorela“ | A. Drlíková |
| 6.2017 | Školská športová olympiáda ZŠ s MŠ | všetky učiteľky |
| 6.2017 | MDD - Ujo Ľubo – divadlo + disco | všetky učiteľky |
| 6.2017 | Deň otcov | všetky učiteľky |
| 6.2017 | Rozlúčka predškolákov – dopoludnia v MŠ, odovzdávanie osvedčení, grilovačka, noc v MŠ | uč. predšk. tried, zástupkyňa |
| Priebežne | Turistické vychádzky do prírody | všetky učiteľky |
| Priebežne | Oslavy detí – blahoželanie deťom k ich sviatku s darčekom | všetky učiteľky |
| Priebežne | Vyučovanie anglického jazyka | Hellene Doron |
| Priebežne | Návšteva podtatranskej knižnice v Spišskej Sobote | uč. predšk. tried |
| Priebežne | Spoločné vyučovacie hodiny v prvom ročníku | uč. predšk. tried |

1. ***Nové vybavenie tried v MŠ***

V tomto školskom roku bol zakúpený nový nábytok do šatne pedagogických zamestnancov.

1. ***Hodnotenie spolupráce MŠ so ZŠ***

**September 2016**

* stretnutie učiteliek a vypracovanie plánu
* spoločné púšťanie šarkanov na školskom dvore

**Október 2016**

* spoločná hodina matematiky – oboznámenie s číslom

**November 2016**

* spoločná hodina slovenského jazyka – oboznámenie s písmenami

**December 2016**

* Vianočná besiedka – spoločná akcia

**Január 2017**

* spoločná hodina TV v telocvični – rôzne hry a súťaž

**Marec 2017**

* spoločná návšteva knižnice – marec mesiac knihy

**Apríl 2017**

* spoločná hodina PV – úprava okolia areálu ZŠ, zber odpadkov

1. ***Hodnotenie činnosti metodického združenia za školský rok 2016/2017***

V školskom roku 2016/2017 v MŠ pracovalo metodické združenie, ktorého vedúcou bola Mgr. Otília Šterbáková. Činnosť MZ sa opierala o celoročný plán, v ktorom boli vytýčené ciele a úlohy, za plnenie ktorých boli zodpovední všetci pedagogickí zamestnanci. Zasadalo 3 krát a riadilo sa podľa konkrétneho programu. Úlohou združenia bolo riešenie aktuálnych otázok výchovy a vzdelávania detí predškolského veku. Obsah činnosti MZ vyplýval z cieľov výchovy a vzdelávania školy a úloh vyplývajúcich z poslania MZ v MŠ. Zo zasadnutí sa viedli záznamy a činnosť bola kontrolovaná zástupkyňou MŠ, ktorá bola súčasťou jednotlivých stretnutí a zároveň sa podieľala aktívne pri plnení konkrétnych úloh.

**Záver**

V pedagogickom procese budeme hľadať nové cesty a formy práce s deťmi, kde by sme uplatňovali samostatné a tvorivé práce detí tak, aby sme uspokojili ich individuálne potreby a budeme podporovať edukačné aktivity zamerané na pohyb a zdravie. V pedagogickom pôsobení sa budeme zameriavať na rozvoj hry ako dominantnej a najprirodzenejšej aktivity dieťaťa a na rozvoj individuálnych komunikačných schopností detí vo všetkých výchovno- vzdelávacích činnostiach. Budeme posilňovať citový vzťah k rodine, blízkym ľuďom, okoliu, naďalej budeme spolupracovať s rodičmi a prvým ročníkom ZŠ.

**Spracovala:** Mgr. Otília Šterbáková, zástupkyňa MŠ

**Správa o výchovno–vzdelávacej činnosti za školský rok 2016/2017 bola prerokovaná a schválená:**

* **na zasadnutí pedagogickej rady dňa: 30.08.2017**
* **na zasadnutí Rady školy dňa: 12.10.2017**

**Rada školy odporúča zriaďovateľovi Mestu Poprad Správu o výchovno-vzdelávacej činnosti za školský rok 2016/2017 na schválenie.**

**PaedDr. Adriana Oravcová Mgr. Alena Mihaľová**

**riaditeľka školy predseda RŠ**